Na temelju članka 35. Zakona o lokalnoj i područnoj (regionalnoj) samoupravi (NN 33/01, 60/0, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19, 144/20) Gradsko vijeće Grada Delnica na sjednici održanoj 21. prosinca 2023. godine donosi

**PLAN ZA ZDRAVLJE GRADA DELNICA 2024. – 2028.**

**1. Uvod**

Projekt Svjetske zdravstvene organizacije „Zdravi grad“ je dugoročni međunarodni razvojni projekt kojemu je cilj promicati lokalne sveobuhvatne strategije za zdravlje i održivi razvoj te pozicionirati zdravlje pri vrhu dnevnog reda političkih čimbenika u europskim gradovima. Projekt je 1986. godine pokrenuo Regionalni ured za Europu Svjetske zdravstvene organizacije kako bi se osnažilo zanimanje za pozitivan koncept zdravlja u europskim gradovima te potaknula direktna suradnja među njima. Kroz projekt „Zdravi grad“ nastoji se poboljšati urbano okruženje u kojem ljudi žive, rade ili se školuju te na taj način unaprijediti njihovo fizičko, duševno i socijalno blagostanje.

Projekt počiva na tri glavna strateška načela:

1. multisektorski pristup, prema kojem pitanje zdravlja nije samo stvar sustava zdravstva već i svih srodnih i razvojnih sustava u društvu;

2. aktivno sudjelovanje građana (samopomoć, uzajamna pomoć, mogućnost odlučivanja o zdravlju i dr.);

3. briga za okolinsko zdravlje (biološka, fizička i socijalna okolina), koja podrazumijeva pravo i dužnost građana da žive u estetski i ekološki kvalitetnom okolišu.

**2. Projekt i prioriteti projekta „Delnice – Zdravi grad“**

U Gradu Delnicama je 6. studenoga 2019. godine održana je prva Konsenzus konferencija na kojoj su sudjelovali predstavnici relevantnih ustanova, udruga, komunalnih društava, gradskih poduzeća, gradske uprave, privatnih poduzeća, kao i skupina građana. Konferenciju je moderirao i vodio dr.sc. Darko Roviš, a na njoj su određeni prioriteti projekta za naredno razdoblje:

1. Djeca i mladi *(Plan i program aktivnosti za djecu i mlade, organizacija predškolske skrbi na širem području Grada, Centar za mlade, stipendije)*
2. Promicanje zdravih stilova života *(Edukacija o rizicima za zdravlje, godišnji plan prevencije i promocije fizičkog i mentalnog zdravlja – vidljivost postojećih i nadogradnja, prevencija kardiovaskularnih bolesti i promocija zdravih životnih stilova, uključivanje građana u život zajednice, zdravi zrak i okoliš, stipendiranje stručnjaka, pomoć od PGŽ za organizaciju servisa, bolja prometna povezanost okolnih naselja, poboljšanje zimskog održavanja cesta)*
3. Kvaliteta života osoba starije životne dobi i osoba s posebnim potrebama *(Servisi za starije osobe, nadogradnja pomoći u kući na području cijeloga Grada, socijalna zaštita i Socijalni centar za starije osobe i osobe s posebnim potrebama, dnevni boravak za starije, žrtve nasilja)*
4. Integracija romske populacije *(integracija romske populacije u lokalnu zajednicu)*

Zbog COVID-19 pandemije nije se odmah krenulo u izradu Plana za zdravlje i njegovog provođenja, no cilj je i dalje da grad bude ljepše, sretnije i zdravije mjesto za život.

**3. Plan za zdravlje Grada Delnica 2024. – 2028.**

**PRIORITET: DJECA I MLADI**

**Definicija problema:** Neadekvatna podrška obiteljskom životu i ranom razvoju djece i sadržajima za mlade

**Obrazloženje problema/opis sadašnjeg stanja:**

Nejednakosti u zdravlju izravno su povezane s nejednakim životnim mogućnostima. Svjetska zdravstvena organizacija naglašava kako je rani razvoj djece (fizički, socijalni i emocionalni te kognitivni razvoj) kritični čimbenik budućeg zdravlja i ukupne dobrobiti, uključujući mentalno zdravlje i kardiovaskularno zdravlje, pretilost, kriminal te socioekonomski razvoj i status. Unazad tridesetak godina dogodile su se značajne promjene u socijalnom okruženju kao i u strukturi obitelji i njezinom funkcioniranju u odgoju i podizanju djece. Suvremenoj obitelji sve je teže ostvariti temeljne funkcije obitelji kao što su briga/skrb, odgoj, obrazovanje, razvoj talenata, životnih vještina, (mentalnog) zdravlja. U posebnom riziku za dostizanje uspješnih razvojnih ciljeva su ranjive skupine kao što su jednoroditeljske obitelji, višečlane obitelji, obitelji slabijeg imovinskog statusa (raspoloživi dohodak), jezične i etničke manjine te djeca s posebnim obrazovnim potrebama (djeca s teškoćama u razvoju te nadarena djeca).

Prema popisu stanovništva iz 2021. godine u Delnicama živi ukupno 5135 stanovnika. Djece u dobnoj skupini od 0 do 14 godina ima ukupno 664, dok je u dobi do 19 godina ukupno 872 djece. Prema službenim podacima za proteklih 5 godina na području Grada Delnica prosječno se godišnje rodi 45 djece.

Analizom dostupnih programa i usluga za djecu na području Grada Delnica kao pružatelji su prepoznati Gradska knjižnica Janet Majnarich i Kaštel Zrinskih u organizaciji raznih tematskih radionica i druženja te udruge u sportu i kulturi po svojim područjima djelovanja. U 2023. godine je na inicijativnu Grada po prvi puta organiziran „Ljetni kamp“ za djecu od nižih razreda osnovne škole, a koji su provodile učiteljice koje inače rade u programu Produženog boravka.

Utvrđeno je da većina programa za djecu tijekom ljetnih praznika ne obuhvaća mjesec kolovoz. Također vrlo je malo sadržaja za djecu koji obuhvaćaju cjelodnevni boravak djece zaposlenih roditelja tijekom zimskih, proljetnih i ljetnih praznika.

Nadalje, u sklopu Hrvatskog Crvenog križa, Gradskog društva Delnice radi Savjetovalište Izvor koje okuplja stručnjake različitih profila (pedagoge, psihologe, psihoterapeute), koje spaja interes za psihoterapiju i usmjerenost k pomaganju ljudima. Organiziraju individualnu i grupnu psihoterapiju za odrasle, individualnu i grupnu psihoterapiju za djecu, individualno savjetovanje, rad s parovima, programe za roditelje te programe za djecu i mlade, a rade na temama roditeljskih dilema u odgoju djece, školskog neuspjeha i ostalom.

Radionice za djecu i roditelje također povremeno organizira i Dječji vrtić Hlojkica.

Obzirom na relativno dobru pokrivenost programima, potrebna je veća vidljivost informacija o dostupnim programima. Također je potrebno organizirati više programa koji se provode na otvorenom i bez elektroničkih uređaja. Potrebno je podržati građanski odgoj u školama i osigurati sredstva za edukacije po pitanju spolnog zdravlja, ovisnosti i mentalne podrške.

**Ciljevi:**

 **Dugoročni:**

1. Osigurati smještaj u ustanovi predškolskog odgoja i obrazovanja za svu djecu na području Grada.

2. Unaprijediti podršku obiteljima za rani razvoj.

 **Kratkoročni:**

1. Povećati dostupnost i obuhvat organiziranih i neformalnih oblika skrbi izvan radnog

vremena vrtića i škola.

2. Povećati obuhvat strukturiranih programa osnaživanja socio-emocionalnih vještina u

predškolskoj dobi.

3. Povećati obuhvat programa rada s roditeljima na razvoju roditeljskih vještina.

4. Unaprijediti informiranost obitelji o resursima za obitelj i rani razvoj na području Grada.

**Aktivnosti koje će dovesti do rješavanja problema:**

1. Uključivanje djece u rad udruga.

2. Pokretanje novih sadržaja za djecu u gradskim ustanovama.

3. Poticanje osposobljavanja odgajatelja u vrtićima i educiranje za rad s djecom s poteškoćama u razvoju.

4. Unapređenje sustava stipendiranja i mentoriranja.

**PRIORITET: PROMICANJE ZDRAVIH STILOVA ŽIVOTA**

**Definicija problema:** Nedovoljno korištenje dostupnih resursa za rekreaciju i tjelesnu aktivnost za sve grupe građana kao i nedovoljno razvijena odgovornost stanovnika za vlastito zdravlje.

**Obrazloženje problema/opis sadašnjeg stanja:**

Važnost sudjelovanja u rekreativnoj tjelovježbi bilo koje vrste očituje se u zdravstvenim pokazateljima. Prema podacima iz Statističkog Ljetopisa Nastavnog zavoda za javno zdravstvo Primorsko-goranske županije za 2021. godinu, bolesti cirkulacijskog sustava odgovorne su za 34,65% svih smrti u Gradu Delnicama. Za navedena oboljenja tjelesna neaktivnost je jedan je od značajnih rizičnih faktora. Uzročnici pojave kroničnih oboljenja su različiti, a neki od najvažnijih su sedentarni životni stil, smanjena tjelesna aktivnost, nepravilna prehrana te pretilost. U toj se kategoriji potencijalno mogu ostvariti ozbiljna zdravstvena poboljšanja ukoliko pojedinac odluči postati tjelesno aktivniji te time promijeniti vlastiti kondicijski status. Tjelesnom aktivnosti utječemo na potrošnju dodatne energije, a redovitim vježbanjem lakše kontroliramo tjelesnu težinu, kao i omjer tjelesnih masti i mišićne mase.

Znanost i praksa konstantno potvrđuju kako se učinkovitost tjelesne aktivnosti odražava i na druge tjelesne dobrobiti kao što su poboljšana funkcija rada kardiovaskularnog i respiratornog sustava te učinkovitiji rad lokomotornog sustava, odnosno voljnih mišića. Uz pravilnu prehranu, tjelesnom aktivnošću se ostvaruje optimizacija organskih sustava, čime se uspješno smanjuje rizik nastajanja različitih vrsta oboljenja kao što su dijabetes melitus, hipertenzija, koronarne bolesti srca te rak debelog crijeva i dojki. Konačno, uz redovito tjelesno vježbanje ostvaruju se i pozitivni učinci u pogledu mentalnog zdravlja i opće kvalitete društvenog života.

Rezultati istraživanja o sportskoj i rekreacijskoj aktivnosti za 2017. godinu, koje je proveo Središnji državni ured za sport Republike Hrvatske na nacionalno reprezentativnom uzorku od 1000 stanovnika RH starijih od 15 godina (52% žena i 48% muškaraca), potvrđuju da građani nisu dovoljno aktivni te njihova svijest o prednostima sporta i zdravih navika kretanja još uvijek nije dovoljno razvijena.

Obzirom na atraktivne sportske lokacije koje se nalaze u okolici, Delnice nude uvjete za programe natjecateljskog i rekreacijskog sporta u sklopu raznih sportskih grana. S područja Grada Delnica 19 sportskih udruga aktivne su članice Sportske zajednice Grada Delnica. Sportski objekti koriste se prvenstveno za potrebe sporta (treninzi, odigravanje utakmica i organizacija sportskih priredbi i natjecanja), no moguće ih je unajmiti i za rekreaciju te održavanje različitih priredbi.

Iznajmljivanje sportskih terena moguće je u sljedećim objektima kojima upravlja Goranski sportski centar d.o.o.: Dom sportova s bazenom, Multifunkcionalna dvorana za sport i turizam, Kuglana, nogometni stadion, košarkaško igralište, teniski tereni.

Otvorena igrališta za svakodnevnu rekreaciju građana, fitness sprave za vježbanje na otvorenom postoje na nekoliko lokacija u Gradu Delnicama. Uz navedeno, na području Grada postoje boćališta, koja najčešće koriste građani starije životne dobi. Također je važno napomenuti postojanje staze za skijaško trčanje i biatlon kao i obilježene pješačke, planinarske i biciklističke staze koje može koristiti najširi spektar populacije. U aplikaciji i na web stranici Delnice Bike&Hike dostupne su karte i smjernice za korištenje obilježenih planinarskih i biciklističkih staza i prirodnih atrakcija.

Na rijeci Kupi, postoje dvije uređene plaže koje se koriste prvenstveno u ljetnim mjesecima.

Postojeći podaci ukazuju na činjenicu kako na području Grada postoji značajan broj mjesta, organizacija te programa za bavljenje fizičkom aktivnošću za sve grupe građana, međutim, problem je što se isti nedovoljno koriste. Razlog može biti nedovoljna informiranost građana, ali i inercija stanovnika na polju očuvanja vlastitog zdravlja. Adekvatno korištenje dostupnih resursa opravdalo bi stvaranje novih.

Mentalni/duševni poremećaji uzrokovani alkoholom, COVID-om, shizofrenija, depresivni poremećaji i reakcije na teški stres uključujući posttraumatski stresni poremećaj (PTSP), kao pojedinačne dijagnostičke kategorije, predstavljaju gotovo dvije trećine svih uzroka bolničkog pobola zbog mentalnih poremećaja.

**Ciljevi:**

 **Dugoročni**

1. Povećati korištenje dostupnih resursa za rekreaciju i tjelesnu aktivnost za sve grupe građana te razviti nove mogućnosti.

2. Povećati razinu odgovornosti stanovnika za vlastito zdravlje i javnu imovinu.

 **Kratkoročni**

1. Povećati informiranost stanovništva o dostupnim resursima za rekreaciju.

2. Povećati korištenje postojećih područja za rekreaciju i sport.

3. Povećati suradnju dionika na području Grada.

4. Povećati svijest i razinu aktivnosti građana vezano uz zaštitu okoliša i čuvanje javnog prostora.

**Aktivnosti koje će dovesti do rješavanja problema:**

1. Uređenje i promocija javih površina u različitim područjima Grada, s ciljem što masovnijeg bavljenja rekreacijom.

2. Promocija kretanja i aktivnih stilova života.

3. Organizacija edukativnih aktivnosti o riziku od nastanka kroničnih nezaraznih bolesti, kao i o drugim zdravstvenim rizicima.

4. Promocija šetnica među građanima kako bi bolje upoznali svoj grad i mnogobrojne prirodne ljepote kojima je grad okružen.

5. Unapređenje kvalitete okoliša i prostora, prvenstveno zelenim površinama.

**PRIORITET: KVALITETA ŽIVOTA OSOBA STARIJE ŽIVOTNE DOBI I OSOBA S POSEBNIM POTREBAMA**

**Definicija problema:** Nedovoljna društvena uključenost osoba starije životne dobi s posebnim naglaskom na tzv. „nevidljive starije“ i osoba s invaliditetom te nedovoljna iskorištenost resursa aktivnih starijih osoba i osoba s invaliditetom.

**Obrazloženje problema/opis sadašnjeg stanja:**

Starenje predstavlja jedan od najvećih socijalnih, ekonomskih i zdravstvenih izazova 21. stoljeća, posebice u Europi koja je kontinent s najvećim udjelom osoba starijih od 65 godina u ukupnom stanovništvu. Prema Svjetskoj zdravstvenoj organizaciji stariju životnu dob dijelimo na: ranu (od 65 do 74 godine), srednju (od 75 do 84 godine) te duboku starost (od 85 i više godina). Starija je dob karakterizirana fiziološkim promjenama u radu organskih sustava u odnosu na mladog čovjeka, sve značajnijom osamljenošću s povećanjem broja samačkih kućanstava, multimorbiditetom, komorbiditetom, funkcionalnom onesposobljenošću (svaka 5. osoba između 65. i 74. godine ovisna je o zdravstvenoj i socijalnoj skrbi te tuđoj pomoći), povećanjem zdravstvenih i socijalnih potreba (nedostatnost smještajnih kapaciteta).

Prema posljednjem popisu stanovništva iz 2021. god. udio starijih od 65 godina u odnosu na ukupan broj stanovnika u Gradu Delnicama iznosi 26,31%. Prosječna dob stanovnika Grada Delnica je 47,1 godina (muškarci 45,5, a žene 48,6).

Indeks starenja smatra se jednim od najboljih pokazatelja starosti populacije. Indeks starenja predstavlja postotni udio osoba starih 60 i više godina u odnosu na broj osoba starih od 0 do 19 godina. Indeks veći od 40% ukazuje da je stanovništvo određenog područja zašlo u proces starenja. Prema popisu stanovništva iz 2021. godine indeks starenja u Gradu Delnicama iznosi 208,9 što ukazuje da su Delnice Grad s vrlo starom populacijom.

U Gradu Delnicama postoji jedna udruga umirovljenika čiji rad financira uglavnom Grad Delnice.

Glavni cilj rada udruge je poticanje sudjelovanje osoba starije životne dobi u svim oblicima društvenog života. Udruga ima preventivno djelovanje u smislu očuvanja psihičke, fizičke i društvene aktivnosti starijih osoba.

Na području Grada Delnica samo je jedan privatni dom za starije osobe.

Udruga umirovljenika je kroz dosadašnje aktivnosti poticala senzibilizaciju javnosti za potrebe osoba starije životne dobi te nastojala osigurati okolinu koja podupire zdravo starenje. Uz to je nastojala osnažiti osobno i društveno funkcioniranje osoba starije životne dobi. Može se pretpostaviti da još uvijek ne postoji dovoljna informiranost građana o njihovoj dostupnosti, a nedovoljna je i njihova uključenost u ponuđene oblike vaninstitucionalne skrbi.

Analizom trenutnog stanja zaključuje se da je dio starijih građana aktivno uključen u neke oblike vaninstitucionalne skrbi i koristi usluge socijalnog i zdravstvenog karaktera te da s druge strane postoji određeni broj osoba starije životne dobi koje pripadaju samačkim domaćinstvima odnosno „nevidljivim“ osobama starije životne dobi za koje ne postoje realni podaci o broju, zdravstvenim i socijalnim potrebama te zadovoljenju istih, kao ni podaci o kvaliteti njihovog života.

S druge strane u našem Gradu postoje i tzv. „mlađi“, zdravstveno sposobni, aktivni umirovljenici (od 55 do 65 godina) čiji bi se potencijal mogao iskoristiti u smislu „vršnjačke podrške“.

S obzirom na navedeno utvrđeno je kako je potrebna racionalizacija i određivanje prioriteta zdravstvene zaštite s naglaskom na osiguranju aktivnog i zdravog starenja. Zadatak društva je sačuvati dostojanstvo življenja uz očuvanje zdravstvenih, socijalnih i ekonomskih potreba starijih. Osnovni moto globalnih aktivnosti zdravstvene i socijalne zaštite starijih osoba je njihova integracija u društvo s ciljem dodavanja života godinama, a ne godina životu.

Prema Europskoj mreži za ranu intervenciju (EURLYAID) pojam rana intervencija označava proces podrške, edukacije, savjetovanja i informiranja djece (i njihovih roditelja) u ranoj dobi kod kojih su utvrđena potencijalna odstupanja u razvoju. EURLYAID definira ranu intervenciju kao „sve oblike poticanja usmjerenog prema djeci i savjetovanja usmjerenog prema roditeljima koji se primjenjuju kao izravne i neposredne posljedice nekog utvrđenog razvojnog uvjeta“.

Tijekom 21. Sajma zdravlja u Vinkovcima, u okviru Foruma Zdravih gradova adresirana je tema „Ulaganje u rani razvoj djece kroz intersektorsku suradnju“ te je zaključeno kako „Hrvatska nema razrađenu platformu za izradu politike za ranu intervenciju u djetinjstvu niti Strategiju ulaganja u rani razvoj. Velik je broj zakona koji reguliraju prava roditelja i djece (posebno onih s teškoćama u razvoju), no česte reforme sustava i promjene u zakonskoj regulativi dovode do nepoznavanja zakona i prava, neinformiranosti roditelja, ali i nekompetentnosti stručnjaka.“

Također je prepoznata nepovezanost, tromost, nefleksibilnost i dupliciranje procedura u sustavu zdravstva, socijalne skrbi i odgoja i obrazovanja te je zaključeno da se često dolazi do kašnjenja u postupcima (rane) intervencije jer postojeće institucije ne mogu zadovoljiti potrebe djece sa čimbenicima socijalnog rizika ili neurorizika.

Usluge rane intervencije nisu svima jednako dostupne. Educirani kadrovi koncentrirani su u nekim urbanim centrima. Priuštivost je „najbolnija“ točka rane intervencije u Hrvatskoj jer država financira samo javni sektor, a roditelji (ako imaju financijskih mogućnosti) sami plaćaju dodatne usluge. Premalo je multidisciplinarnosti, a raznolikost usluga je prevelika. Problem predstavlja i dostupnost informacija o vrstama i pružateljima usluga rane intervencije pa se roditelji s pravom osjećaju izgubljeno.

Kada govorimo o uslugama rane intervencije koje se pružaju u Gradu važno je napomenuti da u sklopu odgoja i obrazovanja u Dječjem vrtiću Hlojkica s djecom rade pedagog, psiholog i logoped, s time da je određeno da taj isti stručni tim dva puta godišnje radi promatranje i stručnu procjenu djece za koje Grad sufinancira smještaj i u obrtima za dnevnu skrb o djeci.

Zaključuje se da na području Grada Delnica postoje neki oblici rane intervencije, no svakako nedovoljno s obzirom na kompleksnost problema kada su u pitanju djeca s utvrđenim razvojnim rizikom ili razvojnom teškoćom.

**Ciljevi:**

 **Dugoročni**

1. Unaprijediti međusobnu suradnju zdravstvenog i socijalnog sektora, javnog zdravstva i lokalne politike s ciljem osiguravanja okoline koja podupire zdravo starenje.

2. Povećati dostupnost zdravstvenih i socijalnih usluga osobama starije životne dobi.

3. Osigurati društveno zbrinjavanje i pristupačnost usluga u zajednici detektiranim „nevidljivih starijih osoba“.

4. Razviti sustav stručne i neformalne (volonterske) potpore osobama starije životne dobi u suočavanju sa svakodnevnim zadacima i teškoćama (pravna, psihološka i zdravstvena zaštita), temeljene na pristupu uslugama u zajednici i program Dnevnog boravka za starije.

5. Potaknuti uspostavljanje mreže programa rane intervencije za osobe s posebnim potrebama.

6. Unaprijediti obrazovanje stručnjaka za ranu intervenciju.

 **Kratkoročni**

1. Povećati razinu informiranosti i unaprijediti zdravstvenu pismenost osoba starije životne dobi.

2. Povećati razinu socijalne uključenosti i aktivnog angažmana osoba starije životne dobi u ponuđenim sadržajima te razviti nove sadržaje.

3. Povećati obuhvat usluga u zajednici za osobe starije životne dobi u području pravne, psihološke i zdravstvene zaštite.

4. Promovirati pozitivnu sliku i percepciju javnosti prema osobama starije životne dobi kao važnom društvenom resursu.

5. Promovirati aktivno starenje kao društvenu vrijednosti.

6. Povećati razinu senzibiliteta javnosti za potrebe djece s razvojnim teškoćama ili u riziku od njihovog nastanka, kao i za potrebe njihovih obitelji koje trebaju pouzdane informacije i različite oblike podrške.

7. Povećati razinu informiranosti javnosti, osobito mladih roditelja, o temeljnim djetetovim potrebama i o važnosti ranih interakcija za djetetovo napredovanje i učenje.

8. Uspostaviti mrežu komunikacije između obitelji i stručnjaka koji rade s djecom.

9. Razviti model pružanja usluga rane intervencije u lokalnoj zajednici.

**Aktivnosti koje će dovesti do rješavanja problema:**

1. Organizacija edukativnih, sportskih, kulturnih, zabavnih i javnozdravstvenih aktivnosti vezanih uz destigmatizaciju osoba starije životne dobi.

2. Osnivanje grupa vršnjačke pomoći; prepoznavanje i organizirano aktiviranje „mlađih“ umirovljenika kroz programe volonterskih aktivnosti.

3. Osiguranje sigurnosti, pravne zaštite i psihološke potpore osobama starije životne dobi.

4. Stvaranje godišnjeg programa planiranih suradnji među različitim pružateljima zdravstvenih i socijalnih usluga u Gradu.

5. Organiziranje sveobuhvatnijeg pružanja usluga rane intervencije na području Grada.

6. Izrada informativnih materijala po određenoj temi da bi se senzibilizirala javnost za potrebe djece s teškoćama u razvoju, kao i širile pouzdane informacije njihovim obiteljima te unaprijedila javna svijest o potrebi za ranom intervencijom.

7. Korištenje modernih tehnologija kako bi se olakšala komunikacija te povezivanje obitelji djece s teškoćama u razvoju sa stručnjacima koji rade s djecom.

**PRIORITET: INTEGRACIJA ROMSKE POPULACIJE**

**Definicija problema:**

Prema podacima iz Nacionalnog plana za uključivanje Roma za razdoblje od 2021. do 2027. godine prosječan broj članova u romskim kućanstvima u Republici Hrvatskoj iznosi 5,2, što je gotovo dvostruko više od prosječnog broja članova po kućanstvu u općoj populaciji. Prosječna dob u romskoj populaciji Republike Hrvatske iznosi 21,9 godina (medijan 18 godina), pri čemu svaki četvrti član romskog kućanstva još uvijek nije napunio osmu godinu, polovica je maloljetna, a samo je jedna četvrtina populacije starija od 33 godine. Za usporedbu, u općoj populaciji se procjenjuje kako je prosječna starost od popisa iz 2011. godine narasla s 41,7 na 42,8 godina sredinom 2016. godine. U odnosu na sastav kućanstava, otprilike tri četvrtine romskih kućanstava čine oba roditelja s djecom, a u desetini kućanstava žive i djedovi i/ili bake s roditeljima i djecom. Prema stopi relativnog siromaštva, 92,3% Roma u Republici Hrvatskoj je siromašno, dok oko 70% obitelji romske nacionalne manjine živi u ekstremnom siromaštvu.

Na području Grada Delnica ima 300-tinjak građana romskog podrijetla, koji su većina deklarirani Hrvatima, a tek 10% Romima.

U Hrvatskoj u dobi od 3-6 godina svega je 31,1% djece obuhvaćeno predškolskim odgojem i obrazovanjem, a na području Grada samo neka djeca u kupskoj dolini pohađaju vrtić, dok na razini opće populacije udio iznosi 82,8%. U dobi od 7-14 godina 95,3% djece obuhvaćeno je osnovnoškolskim obrazovanjem, što je iznad nacionalnog prosjeka u općoj populaciji. Prosječno trajanje osnovnog školovanja za većinu Roma u Republici Hrvatskoj (88,7%) iznosilo je 8 godina koliko ono zaista i traje, no 12,3% populacije završilo je osnovnu školu u prosječnom trajanju od devet i više godina. Na području Grada Delnica u OŠ F.K.Frankopana u Brodu na Kupi 100% djece završava osnovnu školu, dok je taj postotak u OŠ I.G.Kovačića u Delnicama ipak nešto manji.

Prema podacima nacionalnog istraživanja iz 2018. godine samo 7,3% Roma u Republici Hrvatskoj ima plaćeni posao puno radno vrijeme, dok ih 9,2 % ima povremene ili privremene poslove, a 2,1% je samozaposleno – što ukupno čini svega 18,7% populacije. Čak tri četvrtine Romkinja je u statusu „nezaposlena“ ili „domaćica“, a jaz između Roma i Romkinja u području zapošljavanja iznosi 21,4 postotna poena. Nepovoljniji položaj Roma, posebice žena, u području zapošljavanja vidljiv je i iz podatka o udjelu osoba u radno sposobnoj dobi koje nikada nisu radile. Riječ je o ukupno 41% Roma, od kojih 58% Romkinja i 25% Roma.

Stalno je zaposleno manje od 10 ljudi bez obzira na dosadašnje pokušaje Grada da ih se uključi kroz sustav javnih radova kako bi uopće stvorili radne navike, a zatim krenuli dalje.

**Obrazloženje problema/opis sadašnjeg stanja:**

**Ciljevi:**

 **Dugoročni ciljevi:**

1. smanjivanje siromaštva i socijalne isključenosti

2. smanjivanje jaza između Roma i opće populacije

3. participacija Roma u aktivnom životu zajednice

 **Kratkoročni ciljevi:**

1. zadržavanje djece u sustavu obrazovanja što je duže moguće

2. povećanje broja djece upisane u srednje škole

3. uspostavljanje programa za poboljšanje uvjeta stanovanja

**Aktivnosti koje će dovesti do rješenja problema:**

1. Donošenje Plana za uključivanje Roma Grada Delnica.

2. Osnivanje grupa vršnjačke pomoći; prepoznavanje i organizirano aktiviranje obrazovanijih Roma kroz programe volonterskih aktivnosti.

3. Stvaranje programa planiranih suradnji među različitim pružateljima zdravstvenih i socijalnih usluga u Gradu.

Projektno razdoblje definirano Planom za zdravlje Grada Delnica 2024.-2028., kao i odabrani prioriteti i aktivnosti usklađeni su s trajanjem i ključnim temama Europske mreže zdravih gradova. Nakon završetka projektnog razdoblja provest će se evaluacija kojom će se ispitati učinkovitost planiranih i provedenih projektnih aktivnosti te razina uspješnosti u postizanju definiranih ciljeva u okviru svakog od prioriteta.

Predlaže se da se odabrani stručnjaci imenuju za voditelje Tematskih grupa projekta „Delnice – Zdravi grad“, kako slijedi: Karmela Rački za voditeljicu Tematske grupe Djeca i mladi, dr. Marinka Kovačević za voditeljicu Tematske grupe Promicanje zdravih ciljeva života, Ljubica Vujnović za voditeljicu Tematske grupe Kvaliteta života osoba starije životne dobi i osoba s posebnim potrebama, Snježana Krizmanić za voditeljicu Tematske grupe Integracija romske populacije. Voditelji će biti odgovorni za koordiniranje rada Tematskih grupa, planiranje aktivnosti unutar odabranih prioriteta kao i praćenje njihovog provođenja.

Predlaže se da se navedeni stručnjaci imenuju za članove Upravljačkog odbora projekta „Delnice – Zdravi grad“. Zadaće i odgovornosti Upravljačkog odbora biti će:

* formuliranje vizije i strategije projekta,
* praćenje razvoja projekta kao i provođenja projektnih aktivnosti,
* zagovaranje participacije što šireg spektra dionika u projektu te
* promicanje načela Zdravih gradova u zajednici.

Slijedom iznesenog Gradonačelnica Grada Delnica predlaže Gradskom vijeću Grada Delnica da donese sljedeći

**ZAKLJUČAK**

**1.** Prihvaća se prijedlog Plana za zdravlje Grada Delnica 2024.-2028.

**2.** Imenuju se članovi Upravljačkog odbora projekta „Delnice – Zdravi grad“ kako slijedi:

- Karmela Rački,

- dr. Marinka Kovačević,

- Ljubica Vujnović,

- Snježana Krizmanić.

**3.** Imenovani članovi Upravljačkog odbora projekta „Delnice - Zdravi grad“ iz točke 2.

ovog zaključka imenuju se i kao voditelji tematskih grupa kako slijedi:

- Tematska grupa Djeca i mladi - Karmela Rački,

- Tematska grupa Promicanje zdravih ciljeva života - dr. Marinka Kovačević,

- Tematska grupa Kvaliteta života osoba starije životne dobi i osoba s posebnim potrebama - Ljubica Vujnović,

- Tematska grupa Integracija romske populacije - Snježana Krizmanić.

**4.** Zadužuje se Odjel gradske uprave za lokalnu samoupravu, društvene djelatnosti i opće poslove za provedbu Plana za zdravlje Grada Delnica 2024.-2028. te za koordiniranje rada Upravljačkog odbora i Tematskih grupa projekta „Delnice – Zdravi grad“.

Plan za zdravlje Grada Delnica objavit će se na službenoj mrežnoj stranici Grada Delnica.

KLASA: 500-01/23-01/05

URBROJ: 2170-6-50-3-23-3

Delnice, 21. prosinca 2023. godine

Gradsko vijeće Grada Delnica

Predsjednica

Ivana Pečnik Kastner